Prop de 3 000 espectadors han assistit a la 5a edició del Festival Il·luminAr-te
29 de gener 2020

![](/media/dgij1n0b/34_campanya_escolar_ok.jpg)  
  
 

![](/media/mzxjloln/36c_talleres.jpg)  
  
 

El 5é Festival Il·luminAr-te tanca amb unes xifres que freguen els 3 000 espectadors totals i amb una mitjana de 250 per representació. L'edició de 2020 de la mostra de teatre de llums i ombres, organitzada per la regidoria de Joventut i Infància amb la col·laboració de la companyia local Teatres de la Llum, s'ha celebrat de nou al Casal Jove i al Centre Cultural Mario Monreal amb una àmplia programació de representacions teatrals per a tots els públics que es va desenvolupar durant dos caps de setmana.

  
 

El regidor de Joventut i Infància, Guillermo Sampedro, ha declarat estar molt content i satisfet «**amb l'assistència al festival i amb la repercussió que té una cita que és única en tota Espanya**». Sampedro ha manifestat que el públic «**ha respost de nou i ha donat suport a esta cinquena edició d'un festival que ja està consolidat i que cada any va creixent**». A més, el delegat ha destacat que la varietat i les novetats introduïdes, com són la presència de la màgia, la dansa o la música, han funcionat molt bé i les famílies han eixit molt contentes de totes les representacions.

  
 

![](/media/2hqhedt3/34c_contes-savis.jpg)  
  
 

En esta edició del festival s'han oferit propostes d'actuacions molt diferents, les quals tracten sobre el llenguatge de les llums i les ombres; des de l'organització destaquen que cada any va pujant el nivell de les companyies que participen en el festival i que, especialment enguany, l'èxit ha sigut major, ja que en la majoria de les activitats s'ha completat l'aforament amb llista d'espera i el públic, tant infantil, escolar com adult, s'ha mostrat molt satisfet.

  
 

Els directors artístics del festival, Mariola Ponce i Vicent Ortolà, han afirmat que esta edició de Il·luminAr-te acaba amb un balanç molt positiu, tal com avalen les dades d'assistència, que confirmen que este festival està molt present en la vida cultural de Sagunt, però també en el panorama cultural nacional i internacional. Així mateix, expliquen que «**teníem por que, a causa del temporal Gloria, que ha coincidit amb els dies en què s'ha celebrat el festival, el nombre de participants fóra menor, però en el cas dels tallers, per exemple, va ocórrer tot el contrari, es van presentar tots els inscrits i també els que estaven en llista d'espera, la qual cosa va animar a les companyies encarregades dels tallers a ampliar l'activitat**».

  
 

A més, els directors artístics del festival Il·luminAr-te asseguren que «**hem tractat d'elevar el nivell d'este festival que és únic i que cada any sorprén per trobar noves companyies que utilitzen el teatre de les ombres i unes altres que s'animen a començar en este món. Som conscients que, amb el suport de l'Ajuntament i, concretament, de la regidoria de Joventut, este festival anirà creixent any rere any**».​

  
 

![](/media/zojodmjl/36teatres-de-la-llumadultos.jpg)  
  
 

​

*   [](http://www.facebook.com/sharer.php?u=https://aytosagunto.es/va/actualitat/prop-de-3-000-espectadors-han-assistit-a-la-5a-edició-del-festival-il-luminar-te/ "Facebook")
*   [](http://twitter.com/share?url=https://aytosagunto.es/va/actualitat/prop-de-3-000-espectadors-han-assistit-a-la-5a-edició-del-festival-il-luminar-te/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/prop-de-3-000-espectadors-han-assistit-a-la-5a-edició-del-festival-il-luminar-te/ "Linked In")
*   [](mailto:?body=https://aytosagunto.es/va/actualitat/prop-de-3-000-espectadors-han-assistit-a-la-5a-edició-del-festival-il-luminar-te/)